b'\n_START_ARTICLE_\nPavla Gruden (pesnica)\n_START_SECTION_\n\xc5\xbdivljenje in delo\n_START_PARAGRAPH_\nRodila se je v dru\xc5\xbeini o\xc4\x8deta \xc5\xbeelezni\xc4\x8darja in matere natakarice v stari Ljubljani na Florijanski ulici, danes Gornji trg 9. Kon\xc4\x8dala je trgovsko srednja \xc5\xa1olo in eno leto glasbenega konservatorija. Med vojno je bila internirana v Nem\xc4\x8diji, na prisilno delo. 1948 je od\xc5\xa1la v Trst, kjer je delala za zavezni\xc5\xa1ko vojsko kot tajnica urada za razseljene osebe. Istega leta je odplula v Avstralijo, se poro\xc4\x8dila, za nekaj let prevzela priimek Miladinovi\xc4\x87 in 1952 rodila sina Du\xc5\xa1ana (Dennyja). Opravila je izpit za sodnega tolma\xc4\x8da. Vodila je jugoslovanski Welfare Center v Sydneyju in bila kot imigrantska aktivistka celo povabljena na sprejem ob obisku angle\xc5\xa1ke kraljce Elizabete II._NEWLINE_Objavljati je za\xc4\x8dela v \xc4\x8dasopisu Ethnic Newsweek. Njene prve pesni\xc5\xa1ke objave v slovenskem avstralskem tisku so iz leta 1956. 1982 je ustanovila literarno revijo Svobodni razgovori, ki je bilo glasilo Saluka. Po vmesnem uredni\xc5\xa1tvu Jo\xc5\xbeeta \xc5\xbdoharja je ponovno prevzela urednikovanje. V knji\xc5\xbeni obliki je pesmi izdala pri Slovenski izseljenski matici in pri Pre\xc5\xa1ernovi dru\xc5\xbebi, objavljala pa je tudi v revijah Le livre slov\xc3\xa8ne, Apokalipsa, Rodna gruda, Sodobnost itd., v zbornikih SIM in v antologijah Beseda \xc4\x8dez ocean: Antologija slovenske zdomske pozije in Primorska, moja du\xc5\xa1a in srce.'